CELEX: 32016D2265
Language: sk
Date: 2016-12-06 00:00:00
Title: Vykonávacie rozhodnutie Rady (EÚ) 2016/2265 zo 6. decembra 2016, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty

16.12.2016   
            
            
               SK
            
            
               Úradný vestník Európskej únie
            
            
               L 342/28
            
         VYKONÁVACIE ROZHODNUTIE RADY (EÚ) 2016/2265
   zo 6. decembra 2016,
   ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395,
   so zreteľom na návrh Európskej komisie,
   keďže:
   
               (1)
            
            
               Rozhodnutím 2007/884/ES (2) sa Spojenému kráľovstvu povolilo do 31. decembra 2010 obmedziť na 50 % právo zdaniteľnej osoby, ktorá prenajíma alebo si obstaráva na leasing vozidlo, na odpočítanie dane z pridanej hodnoty (ďalej len „DPH“) na vstupe z nákladov za prenájom alebo leasing vozidla v prípade, ak sa toto vozidlo nepoužíva výlučne na účely podnikania. Spojenému kráľovstvu sa zároveň povolilo nepovažovať súkromné použitie vozidla, ktoré zdaniteľná osoba prenajíma alebo si obstaráva na leasing na účely podnikania, za poskytovanie služieb za protihodnotu. Na základe uvedených opatrení (ďalej len „odchyľujúce sa opatrenia“) nemusí prenajímateľ ani nájomca vozidla na leasing viesť záznamy o kilometroch najazdených podnikovými vozidlami na súkromné účely ani zúčtovávať daň z kilometrov skutočne najazdených takýmito vozidlami na súkromné účely.
            
         
               (2)
            
            
               Rozhodnutie 2007/884/ES bolo následne zmenené vykonávacím rozhodnutím 2011/37/EÚ (3) a vykonávacím rozhodnutím 2013/681/EÚ (4), v ktorom sa platnosť odchyľujúcich sa opatrení predlžuje do 31. decembra 2016.
            
         
               (3)
            
            
               Spojené kráľovstvo požiadalo listom, ktorý Komisia zaevidovala 14. marca 2016, o povolenie predĺžiť platnosť odchyľujúcich sa opatrení.
            
         
               (4)
            
            
               V súlade s článkom 395 ods. 2 druhým pododsekom smernice 2006/112/ES Komisia informovala ostatné členské štáty listom z 28. júna 2016 o žiadosti predloženej Spojeným kráľovstvom. Listom z 28. júna 2016 Komisia oznámila Spojenému kráľovstvu, že má všetky informácie potrebné na posúdenie danej žiadosti.
            
         
               (5)
            
            
               Vsúlade s článkom 3 rozhodnutia 2007/884/ES Spojené kráľovstvo predložilo Komisii správu o uplatňovaní uvedeného rozhodnutia, ktorá obsahuje aj preskúmanie percentuálneho obmedzenia. Z údajov, ktoré Spojené kráľovstvo poskytlo, vyplýva, že obmedzenie práva na odpočet na 50 % stále zodpovedá súčasnej situácii, pokiaľ ide o pomer používania dotknutých vozidiel na účely podnikania a na súkromné účely.
            
         
               (6)
            
            
               Spojenému kráľovstvu by sa preto malo povoliť, aby pokračovalo v uplatňovaní odchyľujúcich sa opatrení na ďalšie obmedzené obdobie, a to do 31. decembra 2019.
            
         
               (7)
            
            
               Ak by Spojené kráľovstvo uvažovalo o ďalšom predĺžení platnosti opatrení na obdobie po roku 2019, malo by Komisii predložiť najneskôr 1. apríla 2019 spolu so žiadosťou o predĺženie platnosti správu obsahujúcu preskúmanie uplatňovaného percentuálneho pomeru.
            
         
               (8)
            
            
               Predĺženie platnosti odchyľujúcich sa opatrení bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
         
               (9)
            
            
               Rozhodnutie 2007/884/ES by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Článok 3 rozhodnutia 2007/884/ES sa nahrádza takto:
   
      „Článok 3
      Toto rozhodnutie platí do 31. decembra 2019.
      Prípadná žiadosť o predĺženie platnosti opatrení stanovených v tomto rozhodnutí sa podá spoločne so správou, ktorá sa Komisii predloží do 1. apríla 2019 a ktorá bude obsahovať preskúmanie uplatňovaného percentuálneho obmedzenia práva na odpočet DPH z prenájmu alebo leasingu vozidiel, ktoré sa nepoužívajú výlučne na účely podnikania.“
   
   Článok 2
   Toto rozhodnutie sa uplatňuje od 1. januára 2017.
   Článok 3
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 6. decembra 2016
      
         
            Za Radu
         
         
            predseda
         
         P. KAŽIMÍR
      
   
   
      (1)  Ú. v. EÚ L 347, 11.12.2006, s. 1.
   
      (2)  Rozhodnutie Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21).
   
      (3)  Vykonávacie rozhodnutie Rady 2011/37/EÚ z 18. januára 2011, ktorým sa mení a dopĺňa rozhodnutie 2007/884/ES, ktorým sa Spojenému kráľovstvu povoľuje, aby pokračovalo v uplatňovaní opatrenia odchyľujúceho sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 19, 22.1.2011, s. 11).
   
      (4)  Vykonávacie rozhodnutie Rady 2013/681/EÚz 15. novembra 2013, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 41).